Steinsnar austan við Eyrarbakkakirkju er Húsið . Þegar stigið er þar inn fyrir dyr blasir við önnur veröld . Enda er húsið reist 1765 og var lengst af bústaður danskra kaupmanna . Í það hús kom sennilega fyrsta jólatréð á Eyrarbakka . Það er ekki lengur til . En frásögn lítils drengs sem bjó í húsinu skömmu eftir miðja 19 du öld er til og hann man eftir „ jólatrénu , heimagerðu úr spýtum , sem við horfðum á í andakt , en seinna var það þakið með einiviðargreinum . Mikið af eplum og sætindum . ... “ Nú stendur yfir í Húsinu á Eyrarbakka sýning á gömlum íslenskum jólatrjám . Þetta eru aðallega heimasmíðuð jólatré en nokkur eru þó verksmiðjuframleidd . Jólatré af ýmsum íslenskum heimilum til bæjar og sveitar . Jólatré bárust til Íslands um miðja 19 du öld . En þar sem erfitt var að fá lifandi tré brugðu menn fljótt á það ráð að smíða þau sjálfir . Lyng var svo sett á greinar og kertaljós . Elsta tréð á sýningunni í Húsinu er frá 1873 , heimasmíðað , og við hlið þess er tré smíðað eftir því gamla og með lyngi á til að sýna hvernig það kemur út . En það var Jón Jónsson bóndi í Þverspyrnu sem smíðaði tréð fyrir prestsmaddömuna í Hruna , Kamillu Briem . Þessi gömlu tré eru ákaflega falleg og látlaus . Enda þótt lifandi tré og verksmiðjuframleidd gervitré séu algengust þá er á sumum heimilum að finna einföld smíðuð tré , af fagfólki . Flest jólatrjánna á sýningunni eru frá því nokkuð fyrir miðja síðustu öld . Eitt jólatréð var með jólaseríu sem framleidd var á Reykjalundi . Tréð var frá árinu 1945 og notað í Litlu-Sandvík í Flóa til ársins 1990 . Jólasýning í Húsinu á Eyrarbakka stendur fram til jóla . Það var á níunda áratug síðustu aldar sem tekið var upp á því að hafa jólasýningar í Húsinu . Sýnd voru jólatré og jólasveinar . Lýður Pálsson , safnstjóri Byggðasafns Árnessýslu , sagði sýninguna hafa verið vel sótta . Kirkjan . is naut leiðsagnar hans í gær í aðalsal hússins , sem kallast Borðstofan . Jólasýningin er fimmta sýning safnsins á þessu ári . En það var ekki aðeins sýning á jólatrjám í gær í Húsinu heldur var þar mættur Björgvin Tómasson , orgelsmiður með meiru . Hann sneri ákaft lírukassa sinn í Stásstofunni í Húsinu og frá honum hljómuðu kunn aðventulög og jólalög . Gestir tóku undir og að loknum lírukassaleik settist fólk niður og fékk sér kaffi og konfekt á þessum öðrum sunnudegi í aðventu . Kirkjan.is spurði Björgvin hvort hann hefði smíðað lírukassann og kvað hann svo vera . Þetta væri reyndar ekki eini lírukassi landsins , annar væri til í Hveragerði og hefði eigandi hans smíðað hann . Kirkjan . is hvetur öll þau sem tök hafa á að líta við í Húsinu á Eyrarbakka og skoða þessa merku sýningu . Hér fyrir neðan er hægt að hlýða á Björgvin Tómasson leika eitt jólalag á lírukassann .